Курфалија

Курфалија — мало село во областа Јуруклак, во Општина Карбинци, сместено во околината на градот Штип.

 Географија и местоположба 

Ова мало село се наоѓа во областа Јуруклак, во јужниот дел на територијата на Општина Карбинци, а на западната потпланинска зона на Плачковица. Селото е ридско, на надморска височина од 700 метри. Од градот Штип е оддалечено 15 километри.

 Историја 

Во  век, Курфалија било село во Штипската каза на Отоманското Царство.

 Стопанство 

Атарот е мал и зафаќа простор од 3,2 км2. На него преовладуваат шумите на површина од 73 хектари, на обработливото земјиште отпаѓаат 48 хектари, а на пасиштата 31 хектар.

Селото, во основа, нема некоја позначајна земјоделска функција.

 Население 

Според податоците на Васил К’нчов („Македонија. Етнографија и статистика“) од 1900 година, во селото имало 40 жители, сите Турци.Васил К’нчов. „Македонија. Етнографија и статистика“. Софија, 1900, стр. 231. Според Димитар Гаџанов, во 1916 година во селото живееле 46 жители, сите Турци.Гаджанов, Димитър Г. Мюсюлманското население в Новоосвободените земи, во: Научна експедиция в Македония и Поморавието 1916, Военноиздателски комплекс „Св. Георги Победоносец“, Университетско издателство „Св. Климент Охридски“, София, 1993, стр. 240.

Според германска карта издадена во 1941 година, а заснована на пописот на Кралството Југославија од 1931 година, селото имало 25 до 50 Турци.

Курфалија е мало село, коешто во 1961 година броело само 34 жители, додека во 1994 година бројот се зголемил на 58 жители, турско население.

Според пописот од 2002 година, во селото Курфалија живееле 43 жители, сите Турци.

Според последниот попис од 2021 година, во селото живееле 12 жители, од кои 5 Турци и 7 лица без податоци.

 Самоуправа и политика 

Селото влегува во рамките на Општина Карбинци, која била една од ретките општини кои не биле променети по новата територијална поделба на Македонија во 2004 година. Во периодот од 1996-2004 година, селото исто така се наоѓало во Општина Карбинци.

Во периодот од 1965 до 1996 година, селото се наоѓало во рамките на големата општина Штип. Селото припаѓало на некогашната општина Штип во периодот од 1957 до 1965 година. Во периодот од 1955 до 1957 година селото се наоѓало во рамките на тогашната општина Радање.

Во периодот 1952-1955, селото било дел од тогашната Општина Радање, во која покрај селото Курфалија, се наоѓале и селата Вртешка, Голем Габер, Ебеплија, Јунузлија, Калапетровци, Калаузлија, Кепекчелија, Кошево, Кучилат, Кучица, Мал Габер, Мичак, Муратлија, Никоман, Оџалија, Почивало, Прналија, Радање и Шашаварлија. Селото припаѓало на Општина Радање во периодот 1950-1952, во која влегувале селата Голем Габер, Јунузлија, Калаузлија, Кепекчелија, Кучилат, Курфалија, Мал Габер, Оџалија, Радање и Таринци.

 Избирачко место 

Селото е опфатено во избирачкото место бр. 2330 според Државната изборна комисија, сместено во просториите на основното училиште на селото Оџалија. Во избирачкото место се опфатени селата Курфалија и Оџалија.

На претседателските избори во 2019 година, на ова избирачко место биле запишани вкупно 127 гласачи.

На парламентарните избори во 2020 година, на ова избирачко место биле запишани вкупно 121 гласач.

 Галерија 

 Наводи 

 Поврзано 
 Плачковица
 Општина Карбинци
 Штип

 Надворешни врски 


Категорија:Села во Македонија
Категорија:Штипски села
Категорија:Села во Општина Карбинци